## Odluka o osnivanju Fonda za obnovu spomenika kulture Hrvatske

### NN 11/1992 (3.3.1992.), Odluka o osnivanju Fonda za obnovu spomenika kulture Hrvatske

# VLADA REPUBLIKE HRVATSKE

Na temelju članka 23. stavka 3. Zakona o Vladi Republike Hrvatske ("Narodne
novine", br. 41/90.,8/91., 14/91.. 53A/91. i 9/92), Vlada Republike
Hrvatske na sjednici održanoj 25. veljače 1992. godine donijela je

## ODLUKU

### o osnivanju Fonda za obnovu spomenika kulture Hrvatske

I.

U cilju prikupljanja sredstava za obnovu ratom razorenih spomenika kulture
na teritoriju Republike Hrvatske u Ministarstvu prosvjete, kulture i športa
(dalje: Ministarstvo) osniva se Fond za obnovu spomenika kulture Hrvatske.

Naziv Fonda je Fond za obnovu spomenika kulture (dalje: Fond) sa sjedištem
u Zagrebu, Ilica 44.

II.

Sredstva Fonda osiguravaju se.

- dobrovoljnim dinarskim, deviznim, materijalnim prilozima, kao i vrijednosnim
papirima građana, poduzeća i drugih pravnih osoba iz zemlje i inozemstva;

- proračunom Republike, budžetom Grada Zagreba i općina, te

- drugih izvora.

Sredstva Fonda drže se na posebnom dinarskom i deviznom računu što će
ga otvoriti Ministarstvo u roku od tri dana od dana donošenja ove odluke.

Prikupljena sredstva mogu se koristiti samo za namjene utvrđene ovom
odlukom.

III.

Fondom upravlja Upravni odbor koji ima 11 članova. Upravni odbor čine:

- pomoćnik ministra prosvjete, kulture i športa u čijem je djelokrugu
rada zaštita spomenika kulture,

- direktor Zavoda za žaštitu spomenika kulture Ministarstva, kao predsjednik,

- predstavnik Ministarstva zaštite okoliša prostornog uređenja i stambeno-komunalne
djelatnosti.

- predstavnik Ministarstva obnove,

- predstavnik Odbora za obrazovanje, znanost i kulturu Sabora Republike
Hrvatske,

- predstavnik HAZU,

- predstavnik Zagrebačke nadbiskupije.

- predsšvnik Hrvatskog arheološkog društva,

- predstavnik Društva konzervatora Hrvatske;

- predstavnik Društva povjesničara umjetnosti Hrvatske; i

- predstavnik Hrvatskog muzejskog društva.

IV.

Predsjednik Upravnog odbora predstavlja Fond i potpisuje akte koje donosi
Upravni odbor.

V.

Fond ima pečat okruglog oblika koji sadrži tekst: Republika Hrvatska.
Ministarstvo prosvjete, kulture i športa, Fond za obnovu spomenika kulture
Hrvatske, Zagreb.

VI.

Upravni odbor Fonda osobito obavlja sljedeće zadaće

- propagira kulturnu baštinu Hrvatske i njezinu zaštitu u zemlji i inozemstvu.

- prati i izvješćuje domaću i svjetsku javnost o razaranjima i nastalim
štetama na spomenicima kulture,

- prikuplja sredstva za njihovu obnovu,

- donosi odluke o dodjeli sredstava na osnovi liste prioriteta temeljem
točke IX. ove odluke bespovratno ili u obliku kredita.

- podnosi izvješće Vladi Republike Hrvatske o svome radu,

- osigurava javnost rada Fonda,

- donosi poslovnik o radu, kao i druge akte kojima se određuje način
rada Fonda.

VII.

Upravni odbor pojedinačnom odlukom o obnovi spomenika kulture utvrđuje
visinu sredstava, a na osnovi liste prioriteta koju predlaže Zavod za zaštitu
spomenika kulture Ministarstva (dalje Zavod).

U donošenju odluke iz stavka 1. ove točke Upravni odbor dužan je poštivati
želje pojedinih darovatelja glede namjene njihovih priloga Fondu.

O provedbi odluka Upravnog odbora brine se Zavod koji o tome podnosi
tromjesečno izvješće Upravnom odboru i ministru prosvjete, kulture i športa.

VIII.

Protiv odluka Upravnog odbora zainteresirani mogu podnijeti prigovor.

Prigovor se podnosi Upravnom odboru u roku od 15 dana od dana donošenja
odluke.

IX.

Upravni odbor imenuje posebno operativno tijelo za donošenje hitnih
odluka iz djelokruga rada Fonda.

O odlukama tijela iz stavka 1. ove točke podnosi se izvješće Upravnom
odboru, na sljedećoj sjednici.

X.

Stručne, administrativne, tehničke, financijske i računovodstvene poslove
obavlja Zavod.

XI.

Na isplate sredstava prema ovoj odluci ne plaćaju se izravni porezi
i doprinosi.

XII.

Rad Fonda je javan.

Javnost rada Fonda osigurava se obavještavanjem javnosti putem sredstava
javnog priopćavanja o izvorima, visini i korištenju sredstava, kao i o
ostalim podacima u vezi s radom Fonda.

XIII.

Rad Fonda nadzire Vlada Republike Hrvatske.

Upravni odbor dužan je o svome radu, izvorima, visini i dinamici ostvarivanja
prihoda, te o utrošku sredstava podnositi izvješće Vladi Republike Hrvatske
najmanje dva puta godišnje.

XIV.

Ova odluka stupa na snagu danom objave u"Narodnim novinama".

Klasa: 612-08/82-01/01

Urbroj : 5030104-92-1

Zagreb, 25. veljače 1992.

Predsjednik

**dr. Franjo Gregurić, v. r.**

Odluka, NN 11/1992-238
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)